”আমরা কেন স্বপ্ন দেখি” — ঘুম নিয়ে যাঁরা গবেষণা করেন তাদের কয়েকজনকে বিচ্ছিন্নভাবে যদি এই প্রশ্নটা করা যায় তাহলে গবেষকের আগ্রহের এলাকা অনুযায়ী আমরা ভিন্ন ভিন্ন উত্তর পাবো। তাই যেসব বিজ্ঞানীর মূল আগ্রহের জায়গা আবেগ তাঁরা আপনাকে বলবেন যে স্বপ্নের মূল কাজ হলো মন-মেজাজকে নিয়ন্ত্রণ করা। যেমন শিকাগোর সেইন্ট লুক’স মেডিকেল সেন্টারের গবেষক রোজালিন্ড কার্টরাইট একটি তত্ত্ব খাড়া করেছেন যে স্বপ্ন মেজাজ নিয়ন্ত্রণের মাধ্যমে নেতিবাচক আবেগগুলোকে প্রক্রিয়াজাত করে। তাই ঘুম থেকে উঠে আমরা সাধারণত ভালো বোধ করি। অন্যদিক মনঃস্তত্ববিদেরা বলবেন স্বপ্ন হলো এক ধরনের মনঃচিকিৎসা। টাফ্টস বিশ্ববিদ্যালয়ের আর্নেস্ট হার্টম্যান প্রস্তাব করেছেন স্বপ্ন আর মনঃচিকিৎসা দুইই জীবনের আপাত বিচ্ছিন্ন ঘটনাবলীর মধ্যে সংযোগ স্থাপনের কাজটি করে একটা নিরাপদ, বাইরের জগত থেকে পৃথক পরিবেশে।